འཛམ་གླིང་སྤྱི་ཡོངས་ཀྱི་གནས་སྟངས་ཐོག་ནས་བལྟས་ན་བཙན་བྱོལ་བོད་གཞུང་ངམ།༧གོང་ས་༧སྐྱབས་མགོན་ཆེན་པོ་མཆོག་གི་སྐུ་ཚབ་ཀྱི་ངོས་ནས་གུང་ཁྲན་ཏང་གི་འགོ་ཁྲིད་རྒྱུན་འཁྱོངས་དང་།སྤྱི་ཚོགས་རིང་ལུགས་ཀྱི་ལམ་ལུགས་རྒྱུན་འཁྱོངས།མི་རིགས་ས་ཁོངས་རང་སྐྱོང་གི་ལམ་ལུགས་རྒྱུན་འཁྱོངས་བཅས་རྒྱུན་འཁྱོངས་གསུམ་ཡིག་ཐོག་ནས་ཁས་ལེན་གནང་ཟིན་པས།ད་ལྟའི་ཆར་ཞི་ཅིན་ཕིན་གྱི་ངོས་ནས་ཀྱང་བོད་དོན་ཐག་གཅོད་བྱ་རྒྱུའི་བསམ་བློ་ཞིག་གཏོང་ཆོག་པ་དང་གཏོང་དགོས་པ་ལྟ་བུ་ཞིག་རེད་དེ།དོན་དུ་རྒྱ་ནག་ནི་མི་རིགས་ཆེན་པོའི་འདུ་ཤེས་མཁྲེགས་འཛིན་བྱེད་མཁན་ཞིག་ཡིན་སྟབས།ཁོ་རང་ཚོ་ལ་ཚུར་རག་དགོས་པ་ཆུང་ངུ་ཞིག་ཡིན་ཡང་རག་ཐབས་གང་ཡོད་བྱེད་པ་ལས།ཕར་ཅུང་ཙམ་ཡང་གློད་མི་སྲིད་པ་སྔ་ཕྱི་བར་གསུམ་གྱི་བྱེད་སྟངས་ཐོག་ནས་གསལ་པོ་ཤེས་ཐུབ་པ་ཞིག་རེད།རྒྱ་གཞུང་གིས་བོད་དེ་ལོ་རྒྱུས་ཐོག་ནས་རྒྱ་ནག་གི་ཆ་ཤས་ཡིན་པ་དང་།ཐའེ་ཝན་ཡང་རྒྱ་ནག་གི་ཆ་ཤས་ཡིན་པ་ཁས་ལེན་དགོས་ཚུལ་བརྗོད་བཞིན་ཡོད་པའི་ཆ་རྐྱེན་དེ་ཡང་ད་བར་གཏན་ནས་གློད་མ་མྱོང་བ་ཞིག་རེད།